Transaksies by Eskom ‘moet onafhanklik ondersoek word’Argieffoto Die National Union of Metalworkers of South Africa (Numsa) het Sondag gesê ŉ onafhanklike ondersoek moet gedoen word na die “twyfelagtige transaksies” by Eskom asook na die skorsing van sekere beamptes hangende die uitkoms van ŉ dissiplinêre proses. “[Numsa] neem kennis van Eskom se besluit om die miljarde rande te verhaal wat onwettig aan McKinsey en Trillian in 2016 en 2017 betaal is,” het Phakamile Hlubi, waarnemende woordvoerder van Numsa, gesê. “McKinsey word betrek by moontlike korrupte transaksies tussen Eskom en die Gupta-verbonde maatskappy, Trillian. Dit kom nadat Bianca Goodson, fluitjieblaser en voormalige uitvoerende hoof van Trillian Management Consulting (TMC), ernstige bewerings van korrupsie teen uitvoerende beamptes van die maatskappy gemaak het. Goodson beweer Trillian is aansienlike konsultasiefooie betaal deur na bewering toegang tot top-beamptes vir McKinsey en Oliver Wyman, ŉ internasionale konsultantefirma, te fasiliteer. Eskom wil nou R1,56 miljard onderskeidelik van McKinsey en Trillian verhaal,” het hy gesê. Volgens Hlubi is Eskom ŉ “nimmereindigende verhaal van korrupsie en staatskaping”. Eskom het erken hy het vir die media gelieg toe hy beweer het betalings wat aan Trillian en McKinsey gemaak is was bo verdenking. Anoj Singh, Eskom se finansiële hoof, is geskors nadat hy die betalings aan albei die beleërde maatskappye verdedig het. “Die geld wat Eskom nou van hierdie twee maatskappye terugeis is moontlik net ŉ druppel in die oseaan. Dit is moontlik dat hierdie maatskappye baie meer deur onwettige betalings ontvang het. Die raad het verder homself as heeltemal onbevoeg bewys en nie in staat om die maatskappy uit hierdie krisis te bestuur nie. Numsa eis daarom ŉ onafhanklike ondersoek na hierdie transaksies. Almal wat enigsins met hierdie besluit verbind kan word, moet geskors word hangende die uitkoms van die dissiplinêre proses,” het Hlubi gesê. Hy het gesê Numsa verwelkom die besluit van die vakbondfederasie Saftu om aanklagte teen Trillian Capital Partners en sy direkteure aanhangig te maak. Saftu het aanklagte van bedrog, korrupsie en geldwassery teen die firma aanhangig gemaak. Die federasie eis dat die SAPD en die Valke die strafregtelike ondersoek na die maatskappy prioritiseer. “Trillian en almal wat moontlik met Eskom saamgesweer het moet voor ŉ hof gebring word om antwoorde te gee oor die aanklagte. Numsa herhaal weer eens sy oproep dat die Gupta-familie ondersoek moet word en dat alle bewerings van staatskaping in ŉ hof openbaar gemaak moet word. Diegene wat skuldig is, moet tronk toe gaan vir korrupsie,” het hy gesê. Hlubi het gesê Eskom se raad het duidelik nie die leierskapsvermoë om die probleme by die nasionale kragvoorsiener te takel nie. Hy het verwys na die voormalige uitvoerende hoof, Brian Molefe, se heraanstelling en afdanking wat ŉ nasionale skandaal geword het. Molefe is weer in die posisie aangestel ten spyte van die feit dat hy deur die openbare beskermer by bewerings van staatskaping betrek is. Terselfdertyd is die Eskom-raad daarvan beskuldig dat hulle met opset die pensioenproses gemanipuleer het om Molefe ŉ uitbetaling van R30 miljoen te verseker. Matshela Koko, waarnemende uitvoerende hoof, staar nou dissiplinêre aksie in die gesig weens bewerings van korrupsie en Singh is geskors. “Wat werklik ŉ skande is, is dat hierdie individue ruim bonusse ontvang het wanneer dit ooglopend is dat hulle net in eie selfsugtige belang optree eerder as in die beste belang van die publiek,” het Hlubi gesê.